Document ID: 32009D0062

NEUVOSTON PÄÄTÖS,
tehty 26 päivänä tammikuuta 2009,
tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta sekä päätöksen 2008/583/EY kumoamisesta
(2009/62/EY)
EUROOPAN UNIONIN NEUVOSTO, joka
ottaa huomioon tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27 päivänä joulukuuta 2001 annetun neuvoston asetuksen (EY) N:o 2580/2001 (1) ja erityisesti sen 2 artiklan 3 kohdan,
sekä katsoo seuraavaa:
(1)
Neuvosto teki 15 päivänä heinäkuuta 2008 päätöksen 2008/583/EY tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 (2) 2 artiklan 3 kohdan täytäntöönpanosta, jossa säädetään luettelon laatimisesta niistä henkilöistä ja yhteisöistä, joihin kyseistä asetusta sovelletaan.
(2)
Neuvosto on antanut kaikille niille henkilöille, ryhmille ja yhteisöille, joiden osalta tämä on ollut käytännössä mahdollista, perustelut, joista ilmenee mistä syystä nämä on lueteltu päätöksessä 2008/583/EY. Yhden henkilön osalta annettiin muutetut perustelut lokakuussa 2008.
(3)
Neuvosto tiedotti Euroopan unionin virallisessa lehdessä julkaistulla ilmoituksella (3) päätöksessä 2008/583/EY olevaan luetteloon merkityille henkilöille, ryhmille ja yhteisöille, että se oli päättänyt säilyttää nämä mainitussa luettelossa. Neuvosto tiedotti kyseisille henkilöille, ryhmille ja yhteisöille myös mahdollisuudesta pyytää neuvostolta perustelut näiden merkitsemiselle luetteloon (jollei perusteluja ollut aiemmin annettu näille tiedoksi).
(4)
Neuvosto on asetuksen (EY) N:o 2580/2001 2 artiklan 3 kohdan mukaisesti tarkistanut perusteellisesti luettelon niistä henkilöistä, ryhmistä ja yhteisöistä, joihin mainittua asetusta sovelletaan. Tarkistuksen yhteydessä se on ottanut huomioon asianomaisten henkilöiden neuvostolle toimittamat huomautukset.
(5)
Yhteisön ensimmäisen oikeusasteen tuomioistuimen asiassa T-284/08 4 päivänä joulukuuta 2008 antaman tuomion mukaisesti yhtä ryhmää ei ole sisällytetty luetteloon niistä henkilöistä, ryhmistä ja yhteisöistä, joihin asetusta (EY) N:o 2580/2001 sovelletaan.
(6)
Neuvosto on katsonut, että muut erityistoimenpiteiden toteuttamisesta terrorismin torjumiseksi hyväksytyn neuvoston yhteisen kannan 2001/931/YUTP ajantasaistamisesta 15 päivänä heinäkuuta 2008 hyväksytyn yhteisen kannan 2008/586/YUTP (4) liitteessä luetellut henkilöt, ryhmät ja yhteisöt ovat sekaantuneet yhteisen kannan 2001/931/YUTP (5) terroritekoihin 1 artiklan 2 ja 3 kohdassa tarkoitetulla tavalla, että toimivaltainen viranomainen on tehnyt näitä henkilöitä, ryhmiä ja yhteisöjä koskevan, yhteisen kannan 2001/931/YUTP 1 artiklan 4 kohdassa tarkoitetun päätöksen ja että näihin henkilöihin, ryhmiin ja yhteisöihin olisi edelleen sovellettava asetuksessa (EY) N:o 2580/2001 säädettyjä erityisiä rajoittavia toimenpiteitä.
(7)
Tämän mukaisesti luettelo niistä henkilöistä, ryhmistä ja yhteisöistä, joihin asetusta (EY) N:o 2580/2001 sovelletaan, olisi ajantasaistettava,
ON PÄÄTTÄNYT SEURAAVAA:
1 artikla
Korvataan asetuksen (EY) N:o 2580/2001 2 artiklan 3 kohdassa säädetty luettelo tämän päätöksen liitteessä olevalla luettelolla.
2 artikla
Kumotaan päätös 2008/583/EY.
3 artikla
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 26 päivänä tammikuuta 2009.

Labels: 10
11
5